Eers het sy net gedink aan die harde werk wat voorlê toe sy die ou huis van haar man, Vlok, se oorlede ouma Gwen Malherbe op die familieplaas sien, gesels Inge Bauermeister oor hul nuwe tuiste sedert April 2017. Maar omdat sy besef het hoeveel potensiaal die plek het, was sy kort voor lank die ene inspirasie.
“Dit was oorspronklik ’n ou waenhuis en hoewel ons nie seker is hoe oud die gebou self is nie, weet ons die hoofopstal op die plaas is al in 1824 gebou,” sê sy. Die kothuis, soos hulle na die ou waenhuis verwys, het sowat twintig jaar gelede ’n paar aanbouings ondergaan wat ’n kombuis ingesluit het. “Maar in dié kombuis was daar nie veel meer as ’n wasbakkas en een losstaande kas nie,” onthou Inge. “Ouma het nie kos gemaak nie en die ruimte is dus nooit optimaal benut nie. Die halwe muur met die toonbank bo-optussen die kombuis en leefarea het my ook gepla, want ek hou van ruimte en ’n oop gevoel.”
Die bal-en-kloutafel met sy pote in Harlequin’s Chalk Paint se kleur Oxford gee ’n ouwêreldse kinkel aan die kontemporêre ruimte. Inge wik en weeg nog of hulle die plafon gaan wit verf.
Begin vroegtydig om pryse te vergelyk van al die elemente wat jy gaan nodig hê en koop dit self. So kan jy heelwat spaar, sê Inge.
Die muurtjie onder die ou toonbank moes uitgekap word om ’n oop ruimte te skep. Die ou muurteëls moes ook waai.
’n Nuwe gelamineerde vloer is oor die teëls gelê. Om koste te bespaar, het Inge en Vlok gereël dat die skrynwerkers die kaste bring sodat hulle self die buitekante kon verf (die binnepanele is wit melamien); toe hulle klaar was daarmee, is die kaste weer gehaal sodat die deure (van Supawood) gehang en die dennehoutpote aangesit kon word.
Die elektrisiën het die kragproppe geskuif en die ligte opgehang wat Vlok gespuitverf het. Teen die mure het hulle metro-teëls professioneel laat lê in ’n baksteenpatroon; dit skep ’n tydlose dog kontemporêre gevoel. Koperkleurige handvatsels rond die voorkoms af.
Waar het jy jou idees gekry? Pinterest is my beste vriend; die idee vir die handvatsels het ek by die Robertson Smallhotel gesien. Kyk net rondom jou – daar is so baie inspirasie.